O **MV *Doña Paz*** foi un transbordador filipino que afundiu tras chocar co petroleiro MT Vector o 20 de decembro de 1987, o cal ocasionou 4.341 vítimas mortais, e fixo daquela traxedia a maior catástrofe marítima en tempo de paz.

Historia
--------

O *Doña Paz* foi construído en 1963 polo estaleiro Onomichi Zosen de Onomichi (Hiroshima, Xapón), sendo chamado orixinalmente *Himeyuri Maru*. Durante o tempo que navegou por augas xaponesas, tiña unha capacidade de 608 pasaxeiros.

En outubro de 1975, o barco foi vendido a Sulpicio Lines, unha navieira filipina que operaba unha frota de transbordadores de pasaxeiros. Foi rebautizado por Sulpicio Lines como *Don Sulpicio*. O 5 de xuño de 1979, o barco foi parcialmente destruído por un incendio mentres se dirixía de Manila a Cebú. As 1.164 persoas a bordo foron rescatadas, pero o barco ficou encallado e foi declarado unha perda total. O barco foi recomprado aos aseguradores por Sulpicio Lines, e despois foi arranxado e devolto ao servizo como *Doña Paz*. No intre do seu afundimento, o *Doña Paz* percorría a ruta de Manila-Tacloban-Catbalogan-Manila e viceversa, realizando viaxes dúas veces por semana.

O naufraxio
-----------

### A partida

O 20 de decembro de 1987, ás 06:30 da mañá, o *Doña Paz* partiu do porto de Tacloban (illa Leyte) cara a Manila. Oficialmente 675 pasaxeiros embarcaron en Tacloban e 907 fixérono máis tarde, sumando un total de 1583 pasaxeiros e 58 tripulantes, pero esa lista non reflectía a realidade, xa que na navieira Sulpicio Lines era unha práctica común vender billetes extraoficialmente. No *Doña Paz* tamén viaxaban uns 100 homes do exército filipino. Calcúlase que había máis de 4300 persoas a bordo do barco.

### Accidente e investigacións

Ás 22:00 da noite o *Doña Paz* chocou contra o buque MT *Vector*, un pequeno petroleiro de 639 Tn que ía cargado con 8.000 barrís de gasolina e queroseno. A colisión provocou unha explosión que envolveu rapidamente a ambos os barcos; só 24 sobreviventes do *Doña Paz* e 2 do *Vector* foron rescatados. Os poucos sobreviventes víronse obrigados a saltar do barco e nadar entre corpos carbonizados en augas en chamas ao redor do barco; algúns usaron maletas como dispositivos de flotación improvisados. O *Doña Paz* afundiuse dúas horas despois da colisión, namentres que o *Vector* afundiuse en catro horas.

Investigacións posteriores revelaron que se cometeron unha cadea de despropósitos e erros, e que houbo un claro abandono de responsabilidade por parte das empresas propietarias dos barcos. Descubriuse que ningún dos dous buques contaba cunha radio VHF en funcionamento.

Sobre o *Doña Paz*, descubriuse que o sobrepeso impediu un rescate correctamente organizado; e en canto ao *Vector* descubriuse que navegaba sen un capitán con licenza, sen un vixía cualificado e co temón avariado, o cal obrigaba ao petroleiro a navegar en zig-zag, polo que o *Vector* resultaba moi difícil de gobernar.

Os restos
---------

O 13 de abril de 2019 o RV *Petrel* volveu visitar os restos do naufraxio do *Doña Paz*, sendo divulgadas posteriormente imaxes de vídeo o 19 de decembro dese mesmo ano. O *Doña Paz* atópase de pé a unha profundidade de 500 metros (1640 pés). Os restos do *Vector* atopáronse a 2200 metros (7218 pés) de distancia no mesmo estado. Ambos barcos están en boas condicións.

O monumento
-----------

Un monumento en homenaxe ás vítimas do *Doña Paz* atópase no Parque Pieta en Catbalogan. Localizado xunto á Igrexa de San Bartolomeu e o Colexio de Santa María de Catbalogan, o parque arestora serve como un espazo público para os familiares e amigos das vítimas.

Na cultura popular
------------------

Na versión asiática da canle National Geographic, o 25 de agosto de 2009 estreouse un documental sobre o MV *Doña Paz* titulado *O Titanic de Asia*.

En 2018 estreouse unha película de terror filipina titulada *Aurora*, inspirada nos acontecementos da traxedia.

Notas
-----

1. ↑   Maritime disasters of the 20th and 21st centuries
2. ↑  R.B.Haworth (2006). "Search results for "5415822"". *Miramar Ship Index*. Wellington, Nova Zelandia. Arquivado dende o orixinal o 8 de abril de 2012. Consultado o 23 de abril de 2021.
3. 1 2  Acosta, Omar; Veridiano, Dave; Ronquillo, Marlen (23 de decembro de 1987). "Doña Paz Overloaded; Inquiry Set". *Philippine Daily Inquirer*.
4. ↑  Hooke, Norman. Maritime Casualties, 1963–1996. Lloyd's of London Press, 1997.
5. ↑  "MSNBC World News/Asia Pacific". Consultado o 23 de abril de 2021.
6. 1 2  El peor desastre marítimo en tiempos de paz. El "Titanic Asiático". *www.cienciahistorica.com*.
7. ↑  El desastre del "Doña Paz". *www.grijalvo.com*.
8. ↑  Searchers Find No Trace of 1,500 From 2 Ships Sunk in Philippines. *The New York Times*, 22 de decembro de 1987. Consultado o 23 de abril de 2021.
9. ↑  CONVENTIONAL FERRIES - Dona Paz Arquivado 30 de setembro de 2018 en Wayback Machine.. *Research.dnv.com*. Consultado o 23 de abril de 2021.
10. ↑  Schlosser, Kurt (19 de decembro de 2019). "Paul Allen's research vessel surveys wreckage of 'Asia's Titanic' — 1987 ferry sinking killed 4,300". *GeekWire* (GeekWire, LLC). Consultado o 23 de abril de 2021.
11. ↑  "DECEMBER 20 WAS THE MV DOÑA PAZ TRAGEDY LAST 1987". *www.catbalogan.gov.ph*. Arquivado dende o orixinal o 26 de xullo de 2020. Consultado o 23 de abril de 2021.
12. ↑  "Davao Titanic debuts today". *Mindanao Times*. 25 de agosto de 2009.
13. ↑  "Asia's Titanic". *National Geographic Channel*. Arquivado dende o orixinal o 20 de agosto de 2009. Consultado o 23 de abril de 2021.

Véxase tamén
------------

### Ligazóns externas

* Doña Paz *(en inglés)*

|  |  |
| --- | --- |
| Control de autoridades | 
* Wd: Q1253637
* IMO: 5415822

 |